Wara ħafna stennija, għada tibda t-Tazza tad-Dinja, b’Television Malta jxandar il-logħbiet kollha, 64 b’kollox. Fl-aħħar sigħat, il-President tal-Brażil Dilma Rousseff qalet li pajjiżha huwa lest għal dan l-akbar avviniment sportiv fid-dinja kif argumentat Maltija mwielda l-Brażil, li ma’ tvm.com.mt qalet li din se tkun festa mill-isbaħ ta’ football li tagħti tama lil ħafna Brażiljani li qed jgħixu f’kundizzjonijiet diffiċli. Eluf ta’ Maltin u miljuni ta’ dilettanti tal-football minn kull rokna tad-dinja ilhom erba’ snin jistennew dan l-akbar avveniment tal-football…u sa fl-aħħar wasal. Tkellimna ma’ Miriam Christine Borg, mwielda l-Brażil u ta’ sena u nofs ġiet adottata minn ġenituri Għawdxin. F’Sao Paulo fejn se ssir iċ-ċerimonja tal-ftuħ u l-ewwel logħba bejn il-Brażil u l-Kroazja hemm sigurta’ kbira. Il-Brażiljani nefqu aktar minn €600 miljun għas-sigurtà. Mal-100,000 uffiċċjal tal-Pulizija se jkunu għassa fi 12-il belt fejn se jsiru l-logħob. Jekk dawn ma jsibux tarf tal-protesti jew inċidenti li jistgħu jinqalgħu, hemm mas-60,000 suldat ieħor għal-lest. Fl-aħħar xhur, il-Gvern Braziljan biddel il-liġi li tagħti s-setgħa lill-awtoritajiet jintervjenu biex jiggarantixxu l-ordni. Ħafna Brażiljani qed jargumentaw li t-tmien biljun ewro li intefqu għall-organizzazzjoni tat-Tazza tad-Dinja, setgħu jiġi investiti f’proġetti soċjali, edukattivi u tas-saħħa. Madankollu, Miriam Christine ottimista li t-Tazza tad-Dinja se toffri tama lill-ħafna Brażiljani. Lejlet il-bidu tat-Tazza tad-Dinja, anke l-President tal-Brażil, Dilma Rousseff bagħtet messaġġ ta’ tama lill-Brażiljani diżappuntati. Waqt li kkritikat lil dawk li qed jgħidu li sar infieq żejjed, qalet li fl-aħħar tliet snin l-investiment fuq l-edukazzjoni u s-saħħa kien ferm akbar mill-investiment fl-istadiums li nbnew. Iżda lil hinn mill-kontroversja politika, it-tazza tad-Dinja hija festa ta’ football, maħsuba li tlaqqa flimkien lill-aqwa players tal-football. Għalkemm il-Brażil, jibdew bħala favoriti, Miriam Christine mhux daqstant konvinta… Matul il-ħames ġimgħat li ġejjin, il-kummerċ speċjalment fil-postijiet ta’ divertiment mistenni jiżdied ġmielu. Minħabba li ħafna mil-logħbiet se jintlagħbu tard fil-għaxija jew matul il-lejl, il-Gvern b’avviż’ legali ppubblikat fil-Gazzetta tal-Gvern ħabbar estensjonijiet tal-ħinijiet tal-ftuħ għar-ristoranti u l-bars. U waqt li fit-toroq Maltin, id-deni tal-football beda jiżdied sew, anke l-Ajruport Internazzjonali ta’ Malta ħaseb li jidħlu fl-ispirtu tas-samba u ż-żfin tipiku Brażiljan…